b'\n_START_ARTICLE_\nJedro (film)\n_START_SECTION_\nZgodba\n_START_PARAGRAPH_\nZaradi nenavadnih dogodkov, kot je odpoved sr\xc4\x8dnih spodbujevalnikov pri ljudeh, nenavadnem vedenju ptic in zasilnem pristanku raketoplana Space Shuttle zaradi nepojasnjene navigacijske napake znanstveniki, ki jih vodita dr. Keyes in dr. Zimsky, ugotovijo, da je vzrok tem dogodkom zaustavljanje Zemljinega jedra, ki je odgovorno za nastanek magnetnega polja okrog planeta. Oslabitev ali popolno prenehanje magnetnega polja bi povzro\xc4\x8dilo uni\xc4\x8denje zaradi mo\xc4\x8dnega son\xc4\x8dnega in kozmi\xc4\x8dnega sevanja. V ta namen sestavijo na\xc4\x8drt po katerem bi ponovno vrtenje jedra povzro\xc4\x8dili z detonacijo jedrskih nabojev v samem jedru Zemlje._NEWLINE_Pri tem je pomagal strokovnjak Ed Brazzelton, ki je razvil plovilo Virgil na jedrski pogon z mo\xc4\x8dnim laserjem in izredno odpornim trupom, ki bi preneslo izredne temperature in pritisk v notranjosti Zemlje, poleg tega pa bi temperaturo u\xc4\x8dinkovito pretvorilo v elektri\xc4\x8dno energijo. Vojska poleg tega najame tudi Donalda Fincha, enega najbolj\xc5\xa1ih ra\xc4\x8dunalni\xc5\xa1kih hekerjev, da bi spremljal novice na internetu in odstranjeval morebitne informacije o potencialni usodi planeta ter o sami odpravi, s \xc4\x8dimer bi prepre\xc4\x8dili nastanek panike med ljudmi. Seveda pa obna\xc5\xa1anje nekaterih ljudi iz vojske da vedeti, da o vzroku za prihajajo\xc4\x8do katastrofo vedo ve\xc4\x8d, kot so pripravljeni priznati._NEWLINE_Ekipa petih strokovnakov s plovilom Virgil, ki ga pilotirata astronavta Robert Iverson in Rebecca Childs (udele\xc5\xbeena v zasilnem pristanku raketoplana), za\xc4\x8dne odpravo v Marianskem jarku. Na poti proti sredi\xc5\xa1\xc4\x8du planeta naletijo na nekak\xc5\xa1en kristal, v katerega se zatakne plovilo; pri re\xc5\xa1evanju situacije pa pilot Iverson izgubi \xc5\xbeivljenje. Tam ugotovijo, da ima jedro precej druga\xc4\x8dne fizikalne lastnosti od predvidenih, zato prvotni na\xc4\x8drt ne bi deloval. Na\xc4\x8drt zato spremenijo tako, da bi jedrske naboje odvrgli na to\xc4\x8dno dolo\xc4\x8denih polo\xc5\xbeajih v jedru in s pravilnim \xc4\x8dasovnim zaporedjem eksplozij ponovno po\xc5\xbeenejo jedro._NEWLINE_Medtem se javnost za\xc4\x8dne zavedati, da je nekaj hudo narobe, saj mo\xc4\x8dna nevihta popolnoma opusto\xc5\xa1i Rim, luknja v magnetnem polju nad San Franciscom pa povzro\xc4\x8di vdor mo\xc4\x8dnega son\xc4\x8dnega sevanja, ki tudi povzro\xc4\x8di uni\xc4\x8denje. Finch tako ne more ve\xc4\x8d zaustaviti govoric o zadnjih dogodkih, uspe pa mu najti zaupne informacije o voja\xc5\xa1kem projektu DESTINI, ki jih posreduje dr. Keyesu. Izvedo tudi, da je bil projekt DESTINI namennen razvoju oro\xc5\xbeja, ki bi spro\xc5\xbealo na\xc4\x8drtne potrese, vendar je poskusni zagon tega sistema povzro\xc4\x8dil zaustavljanje jedra. Vojska se ponovno pripravi na zagon tega sistema z namenom poprave \xc5\xa1kode, vendar dr. Keyes oceni, da bo to imelo uni\xc4\x8dujo\xc4\x8de posledice in naro\xc4\x8di Finchu, naj najde na\xc4\x8din za prekinitev namer vojske. Slednje mu uspe s preusmeritvijo elektri\xc4\x8dne energije._NEWLINE_Medtem ekipa v jedru Zemlje nastavi jedrske naboje na pravo mesto, pri tem pa ugotovijo, da mo\xc4\x8d jedrskih nabojev ne bo zadostovala in zato zadnjemu od nabojev dodajo tudi jedrsko gorivo iz reaktorja, ki poganja plovilo. Na\xc4\x8drt uspe in Zemljino jedro se za\xc4\x8dne ponovno vrteti. Z odstranitvijo goriva iz reaktorja plovilo nima ve\xc4\x8d pogona, ki pa ga je mo\xc5\xbeno zagotoviti s pomo\xc4\x8djo energije, ki jo proizvede material, iz katerega je plovilo. Na ta na\xc4\x8din je mo\xc5\xbeen povratek na povr\xc5\xa1je Zemlje, celotno misijo pa pre\xc5\xbeivita le dr. Keyes in Rebecca Childs._NEWLINE_Vojska je nato podrobnosti o odpravi ozna\xc4\x8dila za strogo zaupne, vseeno pa Finch podatke o odpravi in projektu DESTINI objavi na internetu in s tem poskrbi, da ekipa, ki je re\xc5\xa1ila planet, ni pozabljena.'